Informatīvais ziņojums par Satiksmes ministrijas sagatavotajām nacionālajām pozīcijām „Mobilitātes pakotnes ceļu maksas priekšlikumi”.

Satiksmes ministrija ir sagatavojusi nacionālās pozīcijas projektus **„**Mobilitātes pakotnes ceļu maksas priekšlikumi**”.**

Pozīciju projekti skar vairāku valsts pārvaldes iestāžu kompetenci un būtiskas Latvijas Republikas intereses, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālās pozīcijas tiek virzītas apstiprināšanai Ministru kabinetā.

 Nacionālo pozīciju projekti, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņoti ar Ārlietu ministriju, Iekšlietu ministriju un Finanšu ministriju. Pozīciju izstrādē ir apzināts arī nozaru asociāciju viedoklis.

Eiropas Komisija 2017.gada 31.maijā nāca klajā ar t.s. Mobilitātes pakotni, kas sastāv no vairākiem tiesību aktu projektiem. Mobilitates pakotne sastāv no divām daļām- autotransporta sociālā bloka un kravu autopārvadājumu tirgus darbību regulējošie tiesību aktu projektiem un ceļu maksas tiesību aktu projektiem.

Pirmā priekšlikuma „*Priekšlikums Eiropas Parlamenta un Padomes Direktīvai, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem*” virsmērķis ir veicināt tādu principu piemērošanu kā “piesārņotājs maksā” un “lietotājs maksā”, tādējādi veicinot finansiāli ilgtspējīgu, vidi saudzējošu un sociāli taisnīgu autotransportu. Ierosinātie noteikumi vienkāršotu vairākus direktīvas noteikumus, novēršot autoceļu nodevu diferenciāciju atkarībā no EURO emisiju klases, jo tās priekšrocības pašlaik strauji samazinās, un atceļot apgrūtinošās paziņošanas prasības, jo īpaši saistībā ar maksas iekasēšanu par ārējām izmaksām. Turklāt, tiek ierosināts iekļaut Direktīvas projekta piemērošanas jomā autobusus, vieglos pasažieru un kravas automobiļus, tādējādi nodrošinot visā autotransporta nozarē konsekventāku cenu noteikšanu par infrastruktūras lietošanu. Ņemot vērā iepriekš izskaidroto problēmu par CO2 emisijām, tiek arī ierosināts ceļu maksas piesaistīt emisiju daudzumam.

Otrais priekšlikums„*Priekšlikums Padomes direktīvai, ar ko attiecībā uz atsevišķiem noteikumiem par transporta nodokļiem groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem*” paredz noteikt transporta nodokļu minimālos līmeņus attiecībā uz maksas noteikšanu smagajiem kravas transportlīdzekļiem par dažu autoceļu lietošanu, un kārtību, kā iekasējama maksa par infrastruktūras lietošanu, tostarp maksas diferenciāciju atkarībā no transportlīdzekļu ekoloģiskajiem raksturlielumiem. Pēc būtības, ikgadējie transporta nodokļi ir maksājumi, kas saistīti ar faktu, ka attiecīgais transportlīdzeklis ir reģistrēts nodokļu maksātāja vārdā uz noteiktu laikposmu, un līdz ar to neatspoguļo konkrētu infrastruktūras izmantošanu. Līdzīgu iemeslu dēļ transporta nodokļi nav efektīvi, lai stimulētu tīrākas un efektīvākas darbības vai samazinātu sastrēgumus. Savukārt, autoceļu nodevas, kas ir tieši saistītas ar ceļa izmantošanu, ir daudz piemērotākas šo mērķu sasniegšanai. Ar priekšlikumu dalībvalstīm dotu iespēju pakāpeniski samazināt transporta ikgadējos nodokļus, ko piemēro smagajiem kravas transportlīdzekļiem. Šis grozījums kopā ar ierosināto laikam piesaistīto lietošanas maksu pakāpenisko atcelšanu varētu nodrošināt netraucētu pāreju no vienotas likmes nodokļu un nodevu sistēmas uz progresīvāku, samērīgāku un pielāgojamāku sistēmu maksas iekasēšanai atbilstoši lietojumam. Tādēļ dalībvalstīm būtu jāpiešķir plašākas pilnvaras samazināt transporta nodokļus, proti, samazinot minimālās likmes, kas noteiktas Direktīvā 1999/62/EK. Lai līdz minimumam samazinātu konkurences traucējumu risku autopārvadātāju vidū, kas veic uzņēmējdarbību dažādās dalībvalstīs, šādam samazinājumam būtu jābūt pakāpeniskam.

Trešais priekšlikums *„Priekšlikums Eiropas Parlamenta un Padomes direktīva par ceļu lietotāju nodevu elektroniskās iekasēšanas sistēmu savstarpēju izmantojamību un informācijas par ceļu lietošanas maksu nesamaksāšanu pārrobežu apmaiņas veicināšanu Savienībā (pārstrādāta redakcija)”* paredz izveidot elastīgāku elektronisko ceļa nodevu ietvaru, jo īpaši, tehnisko risinājumu ziņā, kas ļautu nodrošināt elektronisko nodevu iekasēšanas sistēmu savietojamību visā Eiropas Savienībā, paplašināt Direktīvas 2004/52/EK darbības jomas, iekļaujot nodevu iekasēšanas sistēmas, kuras izmanto automātisko numura zīmju atpazīšanu, kā arī izveidot sistēmu, ar kuras palīdzību, dalībvalstis var apmainīties ar informāciju par nodevas pārkāpēju identitāti.

**Latvija kopumā atbalsta** Mobilitātes pakotnes ceļu maksas priekšlikuma **projektos izvirzītos mērķus. Tāpat Latvija kopumā atbalsta tvēruma paplašināšana uz visiem transportlīdzekļiem, ja netiek palielināts kopējais autoceļu lietotāju nodokļu slogs.** Vienlaikus **Latvija kategoriski iebilst priekšlikumam, kas paredz, ka uz visiem transportlīdzekļiem pakāpeniski ir nepieciešams atcelt iespēju noteikt maksu atkarībā no laika, lai pieejama būtu tikai iespēja iekasēt maksu atkarībā no nobrauktā attāluma**. Lai arī tas ir risinājums, uz ko nākotnē tiekties vajadzētu, tomēr šobrīd šis jautājums ir atstājams lemšanai nacionālajā līmenī, ņemot vērā ceļu tīkla izmantošanas intensitāti un tīkla specifiku un milzīgos finansiālos ieguldījumus. Latvija piekrīt, ka ceļa nodevu maksāšanas procesu ārvalstīs iespējams atvieglot, uzlabojot elektronisko nodevu iekasēšanas sistēmu savietojamību un sniedzot EETS sniedzējiem vieglāku piekļuvi nodevu iekasēšanas tirgum. **Latvijā šobrīd elektroniskā ceļu lietotāju nodevu iekasēšanas sistēma nepastāv un tuvākajā laikā nav paredzams šādu sistēmu ieviest dēļ sistēmas ieviešanas lielajām izmaksām.**

Diskusijas par priekšlikumiem notiek Padomes Sauszemes transporta jautājumu darba grupās.

Iesniedzējs:

Satiksmes ministra vietā-

Aizsardzības ministrs R.Bergmanis

Vizē: valsts sekretārs K. Ozoliņš

27.11.2017 10:00

734 vārdi

Elīna Šimiņa-Neverovska 67028254

elina.simina@sam.gov.lv